NV พุ่งกระฉูด 20% ครึ่งหลังรุกหนัก! ลุยออก 10 ผลิตภัณฑ์ใหม่ กระตุ้นยอดขาย
NV พุ่งกระฉูด 20% ลุ้นครึ่งหลังฟื้นตัวลุยออก 10 ผลิตภัณฑ์ใหม่ กระตุ้นยอดขาย พร้อมเล็งร่วมทุนทีวีโฮมช้อปปิ้ง คาดสรุปไตรมาส 3 นี้ พร้อมอัดงบ 100-200 ล้านบาท จ่อเข้ามาถือหุ้นบริษัทขายตรง หวังเพิ่มความสามารถการแข่งขันในตลาด
NV พุ่งกระฉูด 20% ครึ่งปีหลังรุกหนัก! ลุยออก 10 ผลิตภัณฑ์ใหม่ กระตุ้นยอดขาย-เล็งร่วมทุนทีวีโฮมช้อปปิ้ง คาดสรุปไตรมาส 3 นี้ หวังเพิ่มความสามารถการแข่งขันในตลาด
31 ส.ค. 2565

ผู้สื่อข่าวรายงานว่า วันนี้(31 ส.ค.65)บริษัท โนวา ออร์แกนิค จำกัด (มหาชน) หรือ NV  ณ เวลา 10:44 น.อยู่ที่ระดับ 3.30 บาท บวก 0.54 บาท หรือ 19.57%  ราคาสูงสุด 3.38 บาท ราคาต่ำสุด 2.78 บาท ด้วยมูลค่าซื้อขาย 67.89 ล้านบาท

โดยก่อนหน้านายนวพล จันทร์จุฑามาศ ประธานเจ้าหน้าที่บริหาร  NV เปิดเผยว่า ปัจจุบันบริษัทอยู่ระหว่างเจรจาร่วมมือกับพันธมิตรผู้ประกอบธุรกิจร้านขายยา ซึ่งเป็นบริษัทนอกตลาดหลักทรัพย์ฯ และกำลังเตรียมเข้าจดทะเบียนในตลาดหลักทรัพย์ฯ ในอนาคต เพื่อออกผลิตภัณฑ์อาหารเสริมร่วมกัน และนำผลิตภัณฑ์ที่มีอยู่ของ NV เข้าไปวางจัดจำหน่ายอีกด้วย ซึ่งพันธมิตรดังกล่าวมีสาขากระจายอยู่มากกว่า 100 สาขา ถือเป็นการขยายช่องทางการจำหน่ายออฟไลน์ได้ครอบคลุม และมีเวลาสื่อสารกับผู้บริโภคได้มากขึ้น
ทั้งนี้ในอนาคตบริษัทอาจจะพิจารณาซื้อหุ้นบางส่วนของพันธมิตรร้านขายยา เพื่อความมั่นคง และร่วมกันทำงานได้อย่างมีประสิทธิภาพมากขึ้นในอนาคต พร้อมทั้งอยู่ระหว่างร่วมทุน (JV) กับพันธมิตรทีวีโฮมช้อปปิ้ง เพื่อออกผลิตภัณฑ์ใหม่เพิ่มเติม เนื่องจากทีวีโฮมช้อปปิ้งต้องพึ่งพันธมิตรที่แข็งแกร่งในการอยู่รอดเช่นกัน โดยการร่วมมือในครั้งนี้จะเป็นอีกหนึ่งในโอกาสที่จะพลิกฟื้นธุรกิจให้กลับคืนมาสู่ภาวะปกติด้วย ซึ่งคาดว่าภายในไตรมาส 3/2565 น่าจะมีความชัดเจนทั้งหมด
ขณะที่บริษัทตั้งงบลงทุนไว้ที่ 100-200 ล้านบาท เพื่อขยายธุรกิจไปสู่บริษัทที่ดำเนินธุรกิจขายตรง ที่เป็นบริษัทนอกตลาดหลักทรัพย์ฯ ซึ่งยังไม่มีโรงงานเป็นของตัวเอง โดยมีแผนเข้าไปถือหุ้นบางส่วน เพื่อการบริหารและร่วมกันทำงานได้อย่างมีประสิทธิภาพ ซึ่งปัจจุบันอยู่ระหว่างการเจรจาอยู่หลายราย เมื่อมีความคืบหน้าจะแจ้งให้ทราบต่อไป เนื่องจากเพิ่งเริ่มศึกษา และเจรจาช่วงแรก หากการขยายการลงทุนนี้สำเร็จ เชื่อว่าจะสร้างความแข็งแกร่งอย่างมากในการแข่งขันในตลาดให้กับบริษัท
สำหรับทิศทางผลประกอบการในช่วงครึ่งปีหลังของปี 2565 บริษัทประเมินว่าจะยังทรงตัว เมื่อเทียบกับช่วงครึ่งปีแรก เนื่องจากเศรษฐกิจที่ซบเซา และกำลังซื้อผู้บริโภคที่ถดถอย แม้จะมีเทรนด์เรื่องสุขภาพเข้ามาผลักดัน ขณะที่บริษัทอยู่ระหว่างการปรับกลยุทธ์ต่าง ๆ เพื่อให้ธุรกิจโดยรวมมีความสมดุลมากขึ้น และยังเตรียมออกผลิตภัณฑ์ใหม่ในหลากหลายกลุ่มกว่า 10 รายการ ในช่วงไตรมาส 3/2565 และไตรมาส 4/2565 เพื่อกระตุ้นยอดขายเพิ่มเติม พร้อมมุ่งเน้นทำการตลาดผลิตภัณฑ์ที่ได้เปิดตัวไปในช่วงครึ่งปีแรกอย่างต่อเนื่อง